Sivilforsvaret holder vakt ved Mannen. Foto: Sara Lovise Roaldseth / NRK

– Bevegelsene har økt, spesielt i den øvre delen, men også i den nedre. Det er mye nedbør i området og det er meldt enda mer i løpet av helgen, sier sjefgeolog i NVE Lars Harald Blikra.

Les også: Åpner hjemmet sitt for de evakuerte

Raumabanen er stengt for trafikk mellom Dombås og Åndalsnes på grunn av fare for skred. NSB kjører buss for tog, og Jernbaneverket opplyser at de skal ha møte med NVE og politiet for å vurdere forholdene klokken 11 lørdag.

På grunn av skredfaren er det oppholdsforbud i området sørvest for Rauma elv, mellom Skjerve bru og Lyngheimgjerdet.

Sjefgeolog Lars Harald Blikra i NVE. Foto: Ivar Lid Riise / NRK

– I forhold til folks sikkerhet, kan vi ikke vente lenger med å oppgradere farenivået, sier sjefgeolog Blikra.

I øvre delen er det nå en hastighet på 5 til 6 cm i døgnet. Ut fra de økte bevegelsene de siste timene og nedbørprognosene det neste døgnet har fjellskredovervåkingen heva farenivået til rødt (ekstrem).

Holder vakt

Innsatsleder i politiet, Vebjørn Bale, og Kaj Roger Gråberg i Sivilforsvaret. Foto: Sara Lovise Roaldseth / NRK

Natt til lørdag sitter innsatsleder i politiet, Vebjørn Bale, sammen med Kaj Roger Gråberg i Sivilforsvaret i teltet som er satt opp på Horgheim.

På grunn av skredfaren er det oppholdsforbud i området sørvest for Rauma elv, mellom Skjerve bru og Lyngheimgjerdet. Foto: Sara Lovise Roaldseth / NRK

– Vår oppgave er å passe på om bevegelsene blir større, og om det skjer må vi ta høyde for den støvskya som kommer og deretter stenge europaveien, sier Bale.

– Og selvsagt også sikre eventueller skuelystne media, sier han.

Innsatslederen sier at det vil være naturlig å stenge veien når skredet går.

– Vi vet ikke hvor stor støvskya blir.

Alle evakuert

Vebjørn Bale, innsatsleder i politiet. Foto: Sara Lovise Roaldseth / NRK

Politimesteren i Nordmøre og Romsdal sendte fredag kveld ut en beordring om at alle beboere i området mellom Rønningen og Lyngheim i Romsdal måtte evakueres.

Klokken 21.00 var politiet på plass og hadde startet evakueringen av beboerne. Like før klokken 23.00 var alle evakuert. Tre husstander ble evakuert, til sammen ni personer.

Broen over Rauma elv ble deretter stengt for all ferdsel. Politiet vil være utplassert ved fjellpartiet utover kvelden og natta.

– Vi har fått bistand av sivilforsvaret og vil følge utviklingen utover natten. Vi vil ha folk på vakt gjennom hele natten. Både på lyttepost og for å sørge at ingen tar seg inn på området, sier Bale i politiet.

Dette betyr rødt farenivå

Kjetil Hillestad i NVE sier at rødt farenivå betyr at det er ekstrem fare for skred.

– Vi hever farenivået for å sikre innbyggerne som bor under fjellpartiet. Det er en ekstrem fare for at fjellet skal skli ut. Vi kan ikke si akkurat når det skal skje, men faren har økt, sier Hillestad.

Bor hos venner og kjente

Beredskapsgruppa er samlet på rådhuset på Åndalsnes.

Kommunikasjonsrådgiver i Rauma kommune, Arnt Olav Herjehagen. Foto: Sara Lovise Roaldseth / NRK

Flere av de evakuerte reiser nå til venner og kjente, seier kommunikasjonsrådgiver Arnt Olav Herjehagen i Rauma kommune til NRK.

– Basert på erfaringene fra sist har de fleste av beboerne gjort seg avtaler om hvor de kan reise om det bli evakuering. Så nå reiser de dit, sier han.

Det har vært viktig å få vekk de 350 sauene i området, fordi dette arbeidet tar lengst tid. Klokken halv ti fredag kunne Raumaordfører Lars Olav Hustad bekrefte at dyra var i trygghet.

Meldt mye nedbør

Sivilforsvaret sitter vakt ikke langt unna det ustabile fjellpartiet. Foto: Sara Lovise Roaldseth / NRK

Det regner fortsatt ved Mannen og det er meldt mye nedbør frem til søndag.

– Vi forholder oss til den informasjonen vi får fra NVE og politiet, og hva vi må gjøre i forhold til innbyggerne. Det er det vi har fokus på, å ta oss av dem som bor i området og behandlingen av dyr, sier Herjehagen.